## Pravilnik o obrascu i načinu vođenja očevidnika o obavljenim nadzorima prosvjetnih inspektora

### NN 124/2012 (14.11.2012.), Pravilnik o obrascu i načinu vođenja očevidnika o obavljenim nadzorima prosvjetnih inspektora

124 14.11.2012 Pravilnik o obrascu i načinu vođenja očevidnika o obavljenim nadzorima prosvjetnih inspektora

MINISTARSTVO ZNANOSTI, OBRAZOVANJA I SPORTA

2702

Na temelju članka 10. stavka 2. Zakona o prosvjetnoj inspekciji (»Narodne novine« broj 61/11. i 16/12.), ministar znanosti, obrazovanja i sporta donosi

PRAVILNIK

O OBRASCU I NAČINU VOĐENJA OČEVIDNIKA O OBAVLJENIM NADZORIMA PROSVJETNIH INSPEKTORA

Članak 1.

Ovim se pravilnikom propisuje obrazac (aplikacija) i način vođenja očevidnika kojeg vode osobe ovlaštene za poslove inspekcijskog nadzora u samostalnoj unutarnjoj ustrojbenoj jedinici nadležnoj za poslove prosvjetne inspekcije (u daljnjem tekstu: Prosvjetna inspekcija) u ministarstvu nadležnom za poslove odgoja i obrazovanja (u daljnjem tekstu: ministarstvo).

Članak 2.

Očevidnik iz članka 1. ovoga pravilnika (u daljnjem tekstu:
e-očevidnik) sadrži podatke o obavljenim inspekcijskim nadzorima, izrečenim mjerama i poduzetim radnjama u skladu s odredbama Zakona o prosvjetnoj inspekciji i vodi se isključivo u elektroničkom obliku.

Članak 3.

Podaci iz članka 2. ovoga pravilnika vode se kao službene evidencije i unose se u posebnu aplikaciju Ministarstva (e-inspektor) na način utvrđen uputom za korištenje aplikacije.

Članak 4.

Aplikacija iz članka 3. ovoga pravilnika obvezno sadrži podatke o:

– broju obavljenih inspekcijskih nadzora,

– nazivu, sjedištu i adresi te vrsti subjekta nadzora,

– djelatnosti u kojoj se nadzor obavlja,

– oznaci spisa predmeta prema propisima o uredskom poslovanju,

– vremenu kada je inspekcijski nadzor obavljen,

– predmetu inspekcijskog nadzora,

– izrečenim mjerama i poduzetim radnjama,

– izvršenju izrečenih mjera,

– tome je li izjavljena žalba i ishodu postupka po žalbi,

– tome je li pokrenut upravni spor i ishodu postupka po tužbi,

– prekršajnopravnim i kaznenopravnim sankcijama.

Članak 5.

Unos podataka iz članka 4. ovoga pravilnika u aplikaciju vrše prosvjetni inspektori i viši prosvjetni inspektori i to za nadzore za koje su pojedinačno zaduženi, odgovorni su za točnost unesenih podataka te imaju mogućnost izrade elektronički sastavljenih izvješća isključivo za te nadzore.

Rukovoditelj ustrojbene jedinice Prosvjetne inspekcije ima uvid u podatke koje unose inspektori ustrojbene jedinice kojom rukovodi te ima mogućnost izrade elektronički sastavljenih izvješća o svim nadzorima provedenim u okviru nadležnosti ustrojbene jedinice.

Čelnik Prosvjetne inspekcije i osoba koju on ovlasti imaju uvid u sve podatke e-očevidnika te imaju mogućnost izrade elektronički sastavljenih izvješća o svim provedenim nadzorima.

Članak 6.

Uputu iz članka 3. ovoga pravilnika donosi čelnik Prosvjetne inspekcije na prijedlog unutarnje ustrojbene jedinice Ministarstva u okviru koje se obavljaju informatički poslovi.

Uputom se detaljno razrađuju unos podataka u aplikaciju i korištenje podataka iz e-očevidnika.

Članak 7.

Neažurno i netočno unošenje podataka u aplikaciju smatra se neizvršavanjem, nesavjesnim, nepravodobnim, odnosno nemarnim izvršavanjem službenih obveza.

Članak 8.

Podaci iz e-očevidnika obvezno se koriste u prigodi izrade godišnjeg izvješća o radu Prosvjetne inspekcije, kao i izvješća o pojedinom pitanju i za određeno vremensko razdoblje.

Članak 9.

Danom stupanja na snagu ovoga pravilnika prestaje važiti Pravilnik o obrascu i načinu vođenja očevidnika o obavljenim inspekcijskim pregledima prosvjetnih inspektora i viših prosvjetnih inspektora Ministarstva prosvjete i športa (»Narodne novine« broj 6/97.).

Članak 10.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-01/12-02/00017
Urbroj: 533-18-12-0001
Zagreb, 31. listopada 2012.

Ministar
dr. sc. Željko Jovanović, v. r.

Pravilnik, NN 124/2012-2702